Dit is nie vreemd as ons vanweë ons lewe en ons praat as Christen in probleme kom nie. Dit behoort by ’n Christenlewe op hierdie sondige wëreld. Jy is hier ’n vreemdeling. Jy is iemand wat as ’n burger van die hemel op die aarde leef. Dit herinner die wêreld daaraan dat hulle anders moet leef. Dit roep teenstand op. Ons moet steeds weer bid dat die HERE die teenstand deur Sy Gees sal wegneem sodat mense hul teenstand opgee en hul aan Christus gaan toevertrou. Die verdra van die lyding en die volhou in die geloof wys die HERE se krag. Hoe goed is dit om so te bly getuig van Christus. As ’n Christen ly wys die HERE ook vir jou dat jy in die spoor van jou Meester leef. Jy is aan Hom verbind. Hy neem jou saam na die wêreld waar elke vervolging verdwyn het. Jy mag nou Sy getuie op aarde wees. Dit is die beste wat in jou lewe kan gebeur.